b"\n_START_ARTICLE_\nDatong (Shanxi)\n_START_PARAGRAPH_\nDatong (\xe5\xa4\xa7\xe5\x90\x8c; pinyin: D\xc3\xa0t\xc3\xb3ng; W.-G.: Ta-t'ung) er en by p\xc3\xa5 pr\xc3\xa6fekturniveau i provinsen Shanxi i det nordlige Kina. Pr\xc3\xa6fekturet har et areal p\xc3\xa5 14.176 km\xc2\xb2 og en befolkning p\xc3\xa5 omkring 3,1 millioner mennesker (2009)._NEWLINE_Datong er en vigtig industriby og et jernbaneknudepunkt i et omr\xc3\xa5de med rige kulforekomster. Byen er st\xc3\xa6rkt industrialiseret._NEWLINE_Tidligere hed byen Pingcheng, og var hovedstad i det nordlige Wei-konged\xc3\xb8mme (400- og 500-tallet). Kalkstensgrotter ved det n\xc3\xa6rliggende Yungang (Yunganggrotterne) har buddhistisk kunst fra samme periode; grotterne er opf\xc3\xb8rt p\xc3\xa5 UNESCOs verdensarvsliste.\n_START_SECTION_\nHistorie\n_START_PARAGRAPH_\nArk\xc3\xa6ologiske fund i Datong viser at der var menneskelig bos\xc3\xa6ttelse der s\xc3\xa5 tidlig som i \xc3\xa6ldre stenalder, dvs. for ca. 100.000 \xc3\xa5r siden. Under For\xc3\xa5rs- og efter\xc3\xa5rsperioden (\xe6\x98\xa5\xe7\xa7\x8b\xe6\x97\xb6), 771-475 f.Kr, boede forskellige nomadiske folk i omr\xc3\xa5det. Under de stridende staters tid (\xe6\x88\x98\xe5\x9b\xbd\xe6\x97\xb6\xe4\xbb\xa3) 475-221 f.Kr. tilh\xc3\xb8rte Datong Zhaoriget (\xe8\xb5\xb5\xe5\x9b\xbd), og mange soldaterlejre og mure blev bygget. \xc3\x85r 200 f.Kr. blev Liu Bang (\xe5\x88\x98\xe9\x82\xa6), grundl\xc3\xa6ggeren af Handynastiet (\xe6\xb1\x89\xe6\x9c\x9d), belejret i syv dage af hunnerne (\xe5\x8c\x88\xe5\xa5\xb4) ved Pingcheng (\xe5\xb9\xb3\xe5\x9f\x8e), nutidens Datong._NEWLINE_I 386 begyndte en af de vigtigste perioder i Datongs historie. Det var da det lykkedes et af de kinesiske minoritetsfolk, Xianbei \xe9\xb2\x9c\xe5\x8d\x91, under Tuobaklanen (\xe6\x8b\x93\xe8\xb7\x8b) at forene st\xc3\xb8rstedelen af Kina nord for den Gule Flod, og grundlagde det nordlige Wei-dynasti (\xe5\x8c\x97\xe9\xad\x8f) med Datong som hovedstad. I 494 blev hovedstaden flyttet fra Datong til Luoyang (\xe6\xb4\x9b\xe9\x98\xb3) efter et opr\xc3\xb8r. Under Datongs tid som hovedstad blev den ikke bare det nordlige Kinas politiske, \xc3\xb8konomiske og kulturelle centrum, men ogs\xc3\xa5 en af verdens st\xc3\xb8rste metropoler hvor forskellige kulturer fra Indien og fra centralasiatiske lande smeltede sammen med de kinesiske, hvilket tydelig fremg\xc3\xa5r af udsmykningerne i Yunganggrotterne._NEWLINE_Efter at Tuobaturkerne havde forenet det nordlige Kina og etableret hovedstaden for Det nordlige Wei i Datong antog kejseren buddhismen som religion. Den stod allerede st\xc3\xa6rkt blandt lokalbefolkningen. Dette kan v\xc3\xa6re b\xc3\xa5de af religi\xc3\xb8se og af \xc3\xb8konomiske og politiske grunde. Buddhistiske munke kom til at virke som politiske r\xc3\xa5dgivere og skulle ogs\xc3\xa5 bidrage til en sammensmeltning af religion og politik ved det at de identificerede kejseren med Tathagata Buddha. En vigtig undtagelse fra denne linjen var under kejser Taiwu (424-452) som var influeret af konfucianisme og daoisme og anklagede de buddhistiske pr\xc3\xa6ster for at konspirere mod den politiske orden. Under Taiwus styre blev flere templer, billeder og skrifter \xc3\xb8delagt._NEWLINE_Kejser Wencheng, som var Taiwus barnebarn, \xc3\xa6ndrede denne politik i 452 og gav store gaver til buddhistiske form\xc3\xa5l, blandt andet indretningen af Yunganggrotterne._NEWLINE_Under Liaodynastiet (\xe8\xbe\xbd, 907-1125) og Jindynastiet (\xe9\x87\x91\xe4\xbb\xa3, 1115-1234) n\xc3\xa5ede Datongs befolkning et h\xc3\xb8jdepunkt samtidig som den \xc3\xb8konomiske udviklinge n\xc3\xa5ede nye h\xc3\xb8jder._NEWLINE_Under Mingdynastiet (\xe6\x98\x8e\xe6\x9c\x9d, 1368-1644) var Datong en vigtig by for forsvaret af Kina, og der findes mange forter og mure bevaret fra denne tid._NEWLINE_I 1937 blev Datong indtaget af japanske milit\xc3\xa6rstyrker, og der var meget modstand mod japanerne i omr\xc3\xa5det under 2. kinesisk-japanske krig.\n_START_SECTION_\n\xc3\x98konomi\n_START_PARAGRAPH_\nKul dominerer i pr\xc3\xa6ekturets \xc3\xb8konomi. De st\xc3\xb8rste lokale virksomheder er derudover indenfor elektricitet, manufaktur, kemi, medicin, metalindustri, bygningsindustri og turistindustri._NEWLINE_Datong har lokale kommercielle banker og forsikringsselskaber. I Datongs specielle \xc3\xb8konomiske zone som blev etableret i 1992 findes (2009) ca. 330 selskaber p\xc3\xa5 et areal p\xc3\xa5 8,2 kvadratkilometer. Mange udenlandske selskaber har ivesteret store penge i omr\xc3\xa5det."